[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.11.2006

COM(2006) 701 τελικό

2004/0270B (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 999/2001 για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών

2004/0270B (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 999/2001 για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο(έγγραφο COM(2004) 775 τελικό 2004/0270 COD): | 6.12.2004 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 9.03.2005 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 17.05.2006 |

Ημερομηνία έκδοσης της κοινής θέσης: | 23.11.2006 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στις 6 Δεκεμβρίου 2004, η Επιτροπή πρότεινε στο Συμβούλιο και στο Ευρωπαϊκό Κοινοβούλιο να παραταθεί η ισχύς των μεταβατικών μέτρων για τις ΜΣΕ ώστε να καταστεί δυνατή η επίτευξη συμφωνίας σε διεθνές επίπεδο για το απλουστευμένο σύστημα κατηγοριοποίησης. Ταυτόχρονα, συμπεριλήφθηκαν και άλλες τροπολογίες που αφορούσαν θέματα όπως κανόνες για την παραγωγή προϊόντων ζωικής προέλευσης, επιτήρηση των ΜΣΕ, επιθεωρήσεις σε τρίτες χώρες και προγράμματα εκτροφής. Τα μεταβατικά μέτρα που προβλέπονται στον κανονισμό για τις ΜΣΕ έληξαν στις 30 Ιουνίου 2005.

Η πρόταση υποδιαιρέθηκε σε δύο μέρη εκ των οποίων το πρώτο αφορούσε την παράταση της περιόδου ισχύος των μεταβατικών μέτρων για δύο επιπλέον έτη, έως την 1η Ιουλίου 2007, ενώ το δεύτερο προοριζόταν να αποτελέσει αντικείμενο περαιτέρω συζητήσεων σε επίπεδο ΕΚ και Συμβουλίου.

3. ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1. Γενικεσ Παρατηρησεισ

Η κοινή θέση που εκδόθηκε από το Συμβούλιο με ειδική πλειοψηφία εμβαθύνει με ισορροπημένο τρόπο την πρόταση της Επιτροπής, συμπεριλαμβάνοντας διάφορες διατάξεις που είχε ζητήσει το Συμβούλιο και συνεκτιμώντας αρκετές από τις τροπολογίες που είχε προτείνει σε πρώτη ανάγνωση το Ευρωπαϊκό Κοινοβούλιο.

Σε συνέχεια της έκδοσης της απόφασης 2006/512/ΕΚ του Συμβουλίου, είναι αναγκαία η θέσπιση νέων διατάξεων για την έκδοση πράξεων εφαρμογής των νομοθετικών ρυθμίσεων του Συμβουλίου και του Κοινοβουλίου που εκδίδονται με τη διαδικασία της συναπόφασης, γνωστής ως «κανονιστική διαδικασία με έλεγχο», η οποία διέπεται από τις διατάξεις που καθορίζονται στο νέο άρθρο 5α της απόφασης 1999/468/ΕΚ του Συμβουλίου.

Εν αναμονή της έγκρισης της πρότασης συναπόφασης για τις ΜΣΕ, το Συμβούλιο προέβη στις απαραίτητες αλλαγές ώστε να συμπεριλάβει, κατά περίπτωση, την κανονιστική διαδικασία με έλεγχο στα άρθρα τα οποία μνημονεύονται στην πρόταση της Επιτροπής. Πρόκειται για τα άρθρα 6 παράγραφος 1, 6 παράγραφος 1 στοιχείο β), 7 παράγραφος 3, 7 παράγραφος 4, 7 παράγραφος 4 στοιχείο α), 8 παράγραφος 1, 8 παράγραφος 2, 8 παράγραφος 5, 9 παράγραφος 1 και 15 παράγραφος 3.

Η Επιτροπή συμφωνεί με τη θέση του Συμβουλίου για τις διατάξεις που πρέπει να υπόκεινται στην κανονιστική διαδικασία με έλεγχο και ως εκ τούτου πρέπει να εγκρίνει την κοινή θέση.

3.2. Τροπολογίες του Ευρωπαϊκού Κοινοβουλίου, σε πρώτη ανάγνωση

Ύστερα από εκτεταμένες διαβουλεύσεις μεταξύ των συννομοθετών, το Συμβούλιο συμπεριέλαβε στην κοινή θέση διάφορες τροπολογίες τεχνικού χαρακτήρα οι οποίες εγκρίθηκαν σε πρώτη ανάγνωση από το Ευρωπαϊκό Κοινοβούλιο και έγιναν, επίσης, δεκτές από την Επιτροπή.

4. ΣΥΜΠΕΡΑΣΜΑ

Για τους ανωτέρω λόγους, η Επιτροπή υποστηρίζει την κοινή θέση που ενέκρινε το Συμβούλιο.

5. ΔΗΛΩΣΕΙΣ ΤΗΣ ΕΠΙΤΡΟΠΗΣ ΚΑΙ ΤΟΥ ΣΥΜΒΟΥΛΙΟΥ

Η ακόλουθη δήλωση της Επιτροπής:

Δήλωση της Επιτροπής σχετικά με τις εγκρίσεις που προβλέπονται στο άρθρο 7.

Η εν λόγω δήλωση επισυνάπτεται στην παρούσα ανακοίνωση.

ΠΑΡΑΡΤΗΜΑ

ΔΗΛΩΣΕΙΣ ΤΗΣ ΕΠΙΤΡΟΠΗΣ ΚΑΙ ΤΟΥ ΣΥΜΒΟΥΛΙΟΥ

Σχετικά με το άρθρο 7: Δήλωση της Επιτροπής

Η Επιτροπή θα χορηγεί τις εγκρίσεις που προβλέπονται στο άρθρο 7, μόνο αφού εξετάσει τους κινδύνους και ταυτοχρόνως συνεκτιμήσει τα υφιστάμενα μέσα ελέγχου για την αξιολόγηση και τη διασφάλιση της κατάλληλης εφαρμογής των εν λόγω παρεκκλίσεων. Σχετικά με τη χρήση ιχθυάλευρων που προορίζονται για τη διατροφή νεαρών μηρυκαστικών, μπορούν να προβλεφθούν ορισμένοι περιορισμοί που συνδέονται με την παραγωγή ή το είδος των εν λόγω ζωοτροφών. Όσον αφορά την παρέκκλιση για τα ιχθυάλευρα, η Επιτροπή θα βασιστεί στα αποτελέσματα της μεθόδου μικροσκοπικής ανάλυσης που επιτρέπει στο εξής να γίνεται διάκριση μεταξύ πρωτεϊνών που προέρχονται από ψάρια και πρωτεϊνών που προέρχονται από θηλαστικά καθώς και στα αποτελέσματα της επόμενης «δοκιμασίας επάρκειας» που οργανώνει το κοινοτικό εργαστήριο αναφοράς.